การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์หรือบริการ

ผลิตภัณฑ์ของบริษัท น้ำมันพืชไทย จำกัด (มหาชน) สามารถจำแนกได้เป็น 7 ประเภท ดังนี้
ดูที่ลักษณะการประกอบธุรกิจหน้า 6

การตลาดและภาวะการแข่งขัน

นโยบายและลักษณะการตลาด

 กลยุทธ์การแข่งขัน

เพื่อการเป็นผู้นำด้านการผลิตและจำหน่ายน้ำมันถั่วเหลืองและกากถั่วเหลือง บริษัทฯ
วางแผนกลยุทธ์ทางการแข่งขัน ซึ่งสามารถสรุปได้ดังนี้

1.  บริษัทฯ จะเน้นผลิตสินค้าที่มีคุณค่าทางโภชนาการ โดยคำนึงถึงประโยชน์ต่อร่างกาย
    เนื่องจากน้ำมันถั่วเหลืองมีกรดไลโนลิอิคสูง ซึ่งกรดดังกล่าวมีคุณสมบัติลดโคเลสเตอรอล
    นอกจากนี้ยังมีกรดไขมันไม่อิ่มตัวสูงซึ่งไม่อุดตันในเส้นเลือดมีผลดีต่อร่างกายและหัวใจ

2.  บริษัทฯ จะเน้นผลิตสินค้าที่มีคุณภาพสูง โดยใช้เครื่องจักรที่มีความทันสมัยและมีประสิทธิภาพ
    ดังนั้นผลิตภัณฑ์ของบริษัทฯจึงแตกต่างจากผู้ผลิตรายอื่น ๆ และเป็นที่ยอมรับของผู้บริโภค

3.  บริษัทฯ จะมุ่งมั่นสร้างความสัมพันธ์ระยะยาวที่ดีต่อลูกค้า
    มีนโยบายรับผิดชอบและดูแลลูกค้าอย่างใกล้ชิด ให้เกิดความไว้วางใจจากลูกค้า

4.  บริษัทฯ จะมุ่งพัฒนามาตรฐานคุณภาพสินค้าอย่างต่อเนื่อง
    รวมทั้งพัฒนาประสิทธิภาพการผลิตและเทคโนโลยีตามความต้องการของตลาด
    เพื่อผลิตสินค้าที่มีคุณภาพตามความต้องการของตลาดโดยมีต้นทุนที่แข่งขันได้ ดังนั้นบริษัทฯ
    มีนโยบายที่จะบริการและส่งมอบสินค้าให้รวดเร็วและตรงต่อเวลา
    เพื่อให้สินค้ามีความใหม่และสด เนื่องจากบริษัทฯ มีการขายสินค้าออกอย่างรวดเร็ว
    จึงไม่มีสินค้าคงค้างสต็อก

ลักษณะลูกค้าและกลุ่มลูกค้าเป้าหมาย

กลุ่มลูกค้าเป้าหมายของบริษัทฯสามารถแบ่งตามผลิตภัณฑ์ได้ดังนี้

-   กากถั่วเหลือง กากดีฮัล ฟูลแฟตซอย เลซิติน และกากทานตะวัน –
    ผู้ประกอบการโรงงานผลิตอาหารสัตว์และกลุ่มผู้เลี้ยงสัตว์

-   น้ำมันบริโภคตรา “องุ่น” – กลุ่มผู้บริโภคทั่วไปและกลุ่มที่ใส่ใจในสุขภาพเป็นพิเศษ

-   น้ำมันอุตสาหกรรม – กลุ่มอุตสาหกรรมอาหารกระป๋อง อุตสาหกรรมสี อุตสาหกรรมอื่น ๆ
    และน้ำมัน

  อุตสาหกรรมเพื่อการส่งออก

การจำหน่ายและช่องทางการจำหน่าย

-   การจำหน่ายน้ำมันบริโภคบรรจุขวดตรา “องุ่น” บริษัทเป็นผู้จัดจำหน่ายเอง
    โดยผ่านช่องทางใหญ่ๆ คือร้านค้าส่ง ดิสเคาต์สโตร์ (Discount Store) ร้านค้าปลีก
    ร้านสะดวกซื้อและซุปเปอร์มาเก็ต

-   การจำหน่ายกากถั่วเหลือง ฟูลแฟตซอย น้ำมันถั่วเหลืองอุตสาหกรรม และอื่นๆ
    บริษัทฯจะขายตรงให้กับผู้ประกอบการ

มูลค่าการจำหน่ายของบริษัทฯส่วนใหญ่จะเป็นการขายในประเทศโดยมีสัดส่วนเท่ากับ 95%
ของยอดการจำหน่ายทั้งหมดส่วนอีก 5%
เป็นการส่งออกไปยังต่างประเทศซึ่งส่วนใหญ่จะเป็นประเทศเพื่อนบ้าน เช่น สิงคโปร์, มาเลเซีย,
เมียนม่าร์ และเขมร โดยบริษัทฯจะขายตรงสำหรับการส่งออกทั้งหมด

(1) ภาวะอุตสาหกรรมและการแข่งขัน

ในปี 2553 ที่ผ่านมา ภาพรวมอุตสาหกรรมการผลิตกากถั่วเหลือง ฟูลแฟตซอย
และน้ำมันถั่วเหลืองขยายตัวตามการฟื้นตัวของเศรษฐกิจโลกและเศรษฐกิจไทย ในปี 2553
มีการผลิตรวมทั้งอุตสาหกรรมคิดจากปริมาณการใช้วัตถุดิบรวมทั้งสิ้น 1,818,705 ตัน
(เมล็ดถั่วเหลือง) เพิ่มขึ้นจากปี 2552 ที่มีปริมาณการใช้วัตถุดิบรวม 1,574,061 ตัน
ความต้องการกากถั่วเหลืองและเมล็ดถั่วเหลืองที่เพิ่มขึ้นเป็นผลมาจากการเติบโตอย่างต่อเนื่องของอุตสาหกรรมการเลี้ยงสัตว์โดยเฉพาะอย่างยิ่งการส่งออกเนื้อไก่ที่เติบโตมากกว่าร้อยละแปดและการบริโภคเนื้อสัตว์ภายในประเทศขณะเดียวกันสินค้าของบริษัทฯยังคงเป็นผู้นำตลาดจากความได้เปรียบในการแข่งขันในด้านคุณภาพสินค้าที่มีความสดใหม่
ตรงความต้องการของลูกค้า ทำให้ได้รับความเชื่อมั่นและความไว้วางใจจากลูกค้าเสมอมา
ประกอบกับการเริ่มเดินเครื่องจักรโรงงานใหม่ตั้งแต่เดือนพฤษภาคม 2553
ทำให้บริษัทฯสามารถผลิตสินค้าเพื่อตอบสนองความต้องการของลูกค้าได้เพิ่มขึ้นด้วยต้นทุนการผลิตต่อหน่วยที่ลดลง

แนวโน้มภาวะอุตสาหกรรมและการแข่งขันในอนาคต

สำหรับแนวโน้มอุตสาหกรรมการผลิตกากถั่วเหลือง ฟูลแฟตซอย และน้ำมันถั่วเหลืองในปี 2554 นั้น
บริษัทฯคาดว่าอุตสาหกรรมมีแนวโน้มขยายตัวประมาณร้อยละ 5
จากการฟื้นตัวของภาวะเศรษฐกิจควบคู่ไปกับการปรับกลยุทธ์การแข่งขันของผู้ประกอบการ
โดยจะมีการแข่งขันที่สูงขึ้น เนื่องจากความต้องการของลูกค้าที่หลากหลายมากขึ้น
แนวโน้มอุตสาหกรรมการเลี้ยงสัตว์ของไทยยังคงขยายตัวเพิ่มขึ้นจากปีที่ผ่านมา
แม้จะประสบปัญหาโรคระบาดบ้างแต่ก็ยังอยู่ในระดับที่ควบคุมได้
ขณะที่ราคาวัตถุดิบและผลิตภัณฑ์มีแนวโน้มปรับตัวสูงขึ้นจากปีที่ผ่านมา
ซึ่งเป็นผลของความต้องการที่เพิ่มขึ้นโดยเฉพาะอุตสาหกรรมไบโอดีเซลที่เติบโตสูงในประเทศบราซิลและอาร์เจนตินา
ประกอบกับภาวะน้ำมันปาล์มตึงตัวภายในประเทศเนื่องจากผลผลิตเสียหายและมีการใช้ผลิตไบโอดีเซลมากขึ้น
ภาวะน้ำมันปาล์มที่ตึงตัวภายในประเทศคงทำให้อุตสาหกรรมผลิตน้ำมันถั่วเหลืองขยายตลาดได้มากขึ้น
ส่วนแนวโน้มราคาวัตถุดิบที่อยู่ในระดับสูงและมีความผันผวนมากกว่าในปี2553 นั้น
คงเป็นสิ่งที่ผู้ประกอบการในอุตสาหกรรมฯต้องระมัดระวังเป็นพิเศษ
อย่างไรก็ตามด้วยความได้เปรียบเทียบในการแข่งขันและศักยภาพของบุคลากร
บริษัทฯจึงมีความมั่นใจว่า
บริษัทฯยังคงสามารถเพิ่มปริมาณการขายได้และมีผลประกอบการเป็นที่น่าพอใจเหมือนปีที่ผ่านๆมา

(2) การจัดหาผลิตภัณฑ์หรือบริการ

(1) บริษัท น้ำมันพืชไทย จำกัด (มหาชน) มีสำนักงานใหญ่ และโรงงาน 4 แห่ง ดังต่อไปนี้

  อาคารสำนักงานใหญ่ 149 ถนนรัชดาภิเษก (ท่าพระ-ตากสิน) บุคคโล ธนบุรี กรุงเทพฯ 10600

  โรงงานที่ 1 101/2 ต. ขุนแก้ว อ. นครชัยศรี นครปฐม

  โรงงานที่ 2 36 หมู่ 3 ต.นครชัยศรี อ.นครชัยศรี นครปฐม

  โรงงานที่ 3 81/7 หมู่ 1 ถ.สาย 8 ต.ไทยาวาส อ.นครชัยศรี นครปฐม

  โรงงานที่ 4 82,89 หมู่ 1 ต.ไทยาวาส อ.นครชัยศรี นครปฐม

  กำลังการผลิตรวม 6,000 ตัน/วัน

การจัดหาวัตถุดิบ สภาพปัญหาเกี่ยวกับวัตถุดิบ

วัตถุดิบหลักของบริษัทฯ คือ เมล็ดถั่วเหลือง
ซึ่งในปัจจุบันการผลิตเมล็ดถั่วเหลืองในประเทศไม่เพียงพอต่อความต้องการ บริษัทฯ
จึงต้องนำเข้าจากต่างประเทศมากกว่าร้อยละ 90 ของปริมาณวัตถุดิบรวมที่ใช้
ซึ่งบริษัทฯนำเข้าจากประเทศสหรัฐอเมริกา บราซิล และอาร์เจนตินา
โดยราคาจะอิงกับราคาตลาดโลกและไม่มีภาษีนำเข้า ส่วนที่เหลือบริษัทฯ
ได้ซื้อจากเกษตรกร/พ่อค้าคนกลางภายในประเทศ ซึ่งแหล่งเพาะปลูกที่สำคัญของประเทศอยู่ที่จังหวัด
สุโขทัย กำแพงเพชร อุตรดิตถ์ เพชรบูรณ์ เชียงใหม่ และขอนแก่น เป็นต้น
นอกจากนี้รัฐบาลได้มีการกำหนดเงื่อนไขให้ผู้นำเข้าต้องรับซื้อเมล็ดถั่วเหลืองในประเทศทั้งหมดในราคาและเงื่อนไขที่กำหนดในสัญญา
ในสัดส่วนตามปริมาณนำเข้าระหว่างผู้นำเข้าทั้งหมด
ซึ่งราคาและเงื่อนไขที่กำหนดในสัญญาจะถูกกำหนดโดยคณะกรรมการพืชน้ำมันและน้ำมันพืช

การผลิตถั่วเหลืองของโลกในแต่ละปีจะผลิตได้มากกว่าความต้องการ
และปริมาณการผลิตของโลกในช่วง 10
ปีที่ผ่านมาเพิ่มขึ้นทุกปีในอัตราส่วนใกล้เคียงกับความต้องการที่เพิ่มขึ้น
ถั่วเหลืองเป็นสินค้าที่มีการซื้อขายกันอย่างกว้างขวางในตลาดโลก
สามารถจัดซื้อมาใช้เป็นวัตถุดิบได้อย่างสะดวกยังไม่เคยปรากฏมีปัญหาขาดแคลนจนหาซื้อไม่ได้
แต่อาจจะมีบ้างบางปีที่ราคาถั่วเหลืองปรับตัวสูงขึ้น
ซึ่งจะเป็นไปตามภาวะอุปสงค์และอุปทานของตลาดโลกในขณะนั้นๆ
บริษัทฯจะสั่งซื้อวัตถุดิบล่วงหน้าเป็นเวลาประมาณ 3-4 เดือน ในช่วงระหว่างฤดูเก็บเกี่ยว
เมื่อระดับราคาอยู่ในช่วงต่ำมากๆ
โดยการกำหนดแผนการจัดซื้อล่วงหน้าและทำสัญญาซื้อขายล่วงหน้ากับผู้ผลิตหลายๆ แหล่ง
แต่เนื่องจากราคาวัตถุดิบอยู่ในรูปของเงินดอลล่าร์สหรัฐ
ดังนั้นเพื่อลดความเสี่ยงเรื่องอัตราแลกเปลี่ยน บริษัทฯ
จึงใช้นโยบายซื้อสัญญาซื้อขายเงินตราต่างประเทศล่วงหน้า (forward contract) ควบคู่ด้วย

โดยปกติในส่วนการนำเข้าวัตถุดิบ บริษัทฯ
จะจัดซื้อเมล็ดถั่วเหลืองจากหลายแหล่งและจะจัดซื้อจากผู้ที่เสนอเงื่อนไขที่ดีที่สุด
โดยได้กระจายความเสี่ยงด้วยการซื้อวัตถุดิบจากหลายรายด้วยกัน และในปี 2553
บริษัทฯไม่ได้มีภาระผูกพันหรือมีนโยบายที่จะต้องซื้อจากผู้จำหน่ายรายใดรายหนึ่งเป็นการเฉพาะ

ผลกระทบต่อสิ่งแวดล้อม

บริษัทฯ มีนโยบายพัฒนาและปรับปรุงขบวนการผลิตให้เป็นมิตรต่อสิ่งแวดล้อม
และเน้นการใช้พลังงานและทรัพยากรอย่างมีคุณภาพ ปัจจุบันขบวนการผลิตของบริษัท น้ำมันพืชไทย
จำกัด (มหาชน) ได้ใช้ระบบการผลิตที่ใช้เทคโนโลยีที่มีของเสียเกิดขึ้นระหว่างการผลิตน้อยที่สุด
และได้จัดระบบบำบัดของเสียเป็นแบบระบบปิด Close System คือ
จะไม่มีของเสียออกนอกระบบการทำงานไปสู่ที่สาธารณะ
ระบบการผลิตของบริษัทฯนี้จะมีการตรวจสอบโดยหน่วยงานรัฐบาลที่มีหน้าที่ควบคุมดูแลสิ่งแวดล้อมเป็นประจำทุกปี

นอกจากนี้แล้ว บริษัทได้ตระหนักถึงสภาวการณ์ในปัจจุบัน
ที่สภาพอากาศทั่วโลกเกิดความเปลี่ยนแปลงอย่างรุนแรง จากผลกระทบของปรากฏการณ์โลกร้อน
(Global Warming) บริษัทจึงได้จัดทำโครงการวิเคราะห์คาร์บอนฟุตพริ้นท์ของผลิตภัณฑ์ (CFP)
เพื่อกระตุ้นให้เกิดการจัดการในการควบคุมและ/หรือลดปริมาณการปลดปล่อยก๊าซเรือนกระจกในกิจกรรมงานต่าง
ๆ ของบริษัทต่อไป

บริษัทไม่เพียงแต่ดำเนินการภายใต้นโยบายสิ่งแวดล้อมของรัฐบาลอย่างเคร่งครัดเท่านั้น
แต่บริษัทยังได้ศึกษาค้นคว้าข้อมูลและรายละเอียดที่เกี่ยวข้องกับสิ่งแวดล้อม
นอกเหนือจากที่กฎหมายกำหนด เพื่อดำรงไว้ซึ่งสภาพแวดล้อมที่ดีตลอดไป

(3) งานที่ยังไม่ส่งมอบ

-ไม่มี-